b'\n_START_ARTICLE_\nMelodije morja in sonca\n_START_PARAGRAPH_\nMelodije morja in sonca (tudi: MMS, Melodie del mare e del sole) je glasbeni festival, ki ga prirejajo od leta 1978. Najprej je bilo prizori\xc5\xa1\xc4\x8de v Piranu, takoj naslednje leto pa v Portoro\xc5\xbeu, kjer je festival potem najve\xc4\x8dkrat gostoval (izjema so leta 1978, 1980 in 1998, ko je festival potekal na piranskem Tartinijevem trgu, ter obdobje 1993\xe2\x88\x921996, ko je bilo prizori\xc5\xa1\xc4\x8de Titov trg v Kopru). Ob zatonu Slovenske popevke se je posku\xc5\xa1alo slovensko festivalsko dogajanje po vzoru drugih obmorskih festivalov po Jugoslaviji, predvsem splitskega, in svetu preizkusiti tudi na slovenski obali. Idejni vodja je bil Berti Rodo\xc5\xa1ek, ki je bil na noge postavil \xc5\xbee Veselo jesen. Festival se je \xc5\xbee kmalu pokazal za zelo uspe\xc5\xa1nega in kvalitetnega ter postregel z mnogimi uspe\xc5\xa1nicami, med katerimi so \xc5\xa1tevilne postale zimzelene._NEWLINE_MMS je do leta 2003 potekal pod medijskim pokroviteljstvom RTV Slovenija, ki je poskrbela za televizijski in radijski prenos. Med letoma 2004 in 2007 je bil v rokah mariborske Net TV. Po enoletnem premoru je bil 2009 festival ponovno organiziran s pomo\xc4\x8djo RTV Slovenija. V letih 2010 in 2011 festivala ni bilo, od leta 2012 pa Melodije morja in sonca zopet potekajo vsako leto v organizaciji Avditorija Portoro\xc5\xbe in RTV Slovenija.'